บี้อัยการสูงสุดฟ้อง‘โอ๊ค’รับเงินปากถุง
“มัลลิกา” ตามเช็ดอัยการสูงสุด เอาผิดอาญา “โอ๊ค” กับพวกรับของโจร คดีทุจริตเงินกู้ธนาคารกรุงไทย
19 มิ.ย. 2555

“มัลลิกา” ตามเช็ดอัยการสูงสุด เอาผิดอาญา “โอ๊ค” กับพวกรับของโจร คดีทุจริตเงินกู้ธนาคารกรุงไทย 
น.ส.มัลลิกา บุญมีตระกูล รองโฆษกพรรคประชาธิปัตย์ กล่าวถึงกรณีที่อัยการสูงสุดยื่นฟ้อง พ.ต.ท.ทักษิณ ชินวัตร อดีตนายกรัฐมนตรีและพวกรวม 27 คน กรณีเงินกู้ธนาคารกรุงไทย 9,900 ล้านบาท อย่างทุจริต โดยไม่ได้ฟ้องคดีอาญาผู้ที่ไม่ได้ดำรงตำแหน่งทางการเมือง คือ นายพานทองแท้ ชินวัตร ที่ได้รับเงินไปด้วย
น.ส.มัลลิกา กล่าวว่า พรรคจะทำหนังสือถึงอัยการสูงสุดอีกครั้ง เพื่อให้ดำเนินคดีกับคนที่ทำผิดฐานรับของโจร 4 คน คือ นายพานทองแท้ ชินวัตร ที่มีหลักฐานการโอนเงินเข้าบัญชีไม่ต่ำกว่า 17 ล้านบาท นางกาญจนาภา หงษ์เหิน และนายวันชัย หงษ์เหิน ในวงเงินประมาณ 21 ล้านบาท และนายมานพ ทิวารี บิดา น.ต.ศิธา ทิวารี อีกประมาณ 155 ล้านบาท โดยทั้ง 4 คนมีความผิดกฎหมายอาญามาตรา 357 ฐานรับของโจร ซึ่งเป็นคดีที่อยู่ในสำนวนเดียวกันกับคดีของ พ.ต.ท.ทักษิณ และพวก จึงจะทำหนังสือถึงอัยการสูงสุดให้ชี้แจงต่อสาธารณชนว่า เหตุใดไม่ฟ้องบุคคลทั้ง 4 คน และจะทำหนังสือถึงคณะกรรมการป้องกันและปราบกราบการทุจริตแห่งชาติ (ป.ป.ช.) ว่ามีข้อสรุปอย่างไร เพราะเรื่องราวที่ซ่อนเร้นแบบนี้ต้องชี้แจงให้ประชาชนรับทราบ
ข้อมูลของธนาคารแห่งประเทศไทย พบว่า บริษัท โกลเด้นเทคโนโลยี อินดัสเทรียล พาร์ค และบริษัทในเครือ ยังออกเช็คฉบับละ 8.4 แสนบาท จำนวน 21 ฉบับ วงเงินรวม 17.64 ล้านบาท แก่นายพานทองแท้ เพื่อใช้จองซื้อหุ้น AOT